FI Euroopan unionin virallinen lehti L 279/4

KOMISSION DELEGOITU ASETUS (EU) N:o 1003/2013,

annettu 12 päivänä heinäkuuta 2013,

Euroopan parlamentin ja neuvoston asetuksen (EU) N:o 648/2012 täydentämisestä Euroopan arvopaperimarkkinaviranomaisen kauppatietorekistereiltä kantamien maksujen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 72 artiklan 3 kohdan,

sekä katsoo seuraavaa:

(1) Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (2) 62 artiklassa säädetään, että Euroopan arvopaperimarkkinaviranomaisen, jäljempänä ’arvopaperimarkkinaviranomainen’, tulot koostuvat kansallisten viranomaisten maksuosuuksien ja unionin avustuksen lisäksi myös arvopaperimarkkinaviranomaiselle unionin säädöksissä tarkemmin säädetyissä tapauksissa suoritettavista maksuista.

(2) Unioniin sijoittautuneilta kauppatietorekistereiltä olisi kannettava rekisteröintimaksu, jossa olisi otettava huomioon arvopaperimarkkinaviranomaiselle rekisteröintihakemusten käsittelystä aiheutuvat kustannukset. Hakemuksen arviointiin liittyvät kustannukset kasvavat, jos kauppatietorekisteri aikoo käsitellä vähintään kolmea johdannaislajia tai tarjota liitännäispalveluja. Sen vuoksi rekisteröintimaksu olisi laskettava ottaen huomioon nämä kaksi puolueetonta perustetta.

(3) Oheispalvelujen ja vähintään kolme johdannaislajia käsittävien raportointipalvelujen tarjonta vaikuttaa todennäköisesti suoraan kauppatietorekisterin tulevaan liikevaihtoon. Sen vuoksi kauppatietorekisterit olisi rekisteröintimaksujen kantamista varten luokiteltava ennakoidun kokonaisliikevaihdon perusteella (suuri, keskisuuri ja pieni ennakoitu kokonaisliikevaihto) kolmeen eri luokkaan, joihin olisi sovellettava eri rekisteröintimaksuja sen mukaan, aikovatko kauppatietorekisterit tarjota joko sellaisia oheispalveluja tai sellaisia raportointipalveluja, jotka käsittävät enemmän kuin kolme johdannaislajia, tai molempia palvelutyyppejä.

(4) Jos kauppatietorekisteri alkaa rekisteröinnin jälkeen tarjota oheispalveluja tai jos se ottaa toimintansa piiriin enemmän kuin kolme johdannaislajia, jolloin se kuuluu ennakoidun kokonaisliikevaihtonsa perusteella ylempään luokkaan, kauppatietorekisterin olisi maksettava alun perin maksetun rekisteröintimaksun ja sitä uutta luokkaa vastaavan rekisteröintimaksun välinen erotus, johon se kuuluu ennakoidun kokonaisliikevaihtonsa perusteella.

(5) Jotta vältyttäisiin perusteettomilta hakemuksilta, rekisteröintimaksuja ei saisi maksaa takaisin, jos hakija peruuttaa hakemuksensa tai rekisteröinti evätään.

(6) Jotta turvattaisiin arvopaperimarkkinaviranomaisen talousarvion tehokas käyttö ja kevennettäisiin samalla jäsenvaltioiden ja unionin taloudellista rasitusta, on tarpeen varmistaa, että kauppatietorekisterit maksavat ainakin kaikki niiden valvontaan liittyvät kustannukset. Maksut olisi vahvistettava sellaiselle tasolle, jolla vältetään huomattavan vajeen tai ylijäämän kertyminen kauppatietorekistereihin liittyvistä toiminnoista. Jos huomattavia vajeita tai ylijäämiä esiintyy toistuvasti, komission olisi tarkistettava maksujen tasoa.

(7) Jotta varmistettaisiin maksujen selkeä ja oikeudenmukainen jakautuminen, jossa otetaan samalla huomioon kuhunkin valvottavaan yhteisöön kohdistuvat todelliset hallintotoimet, valvontamaksu olisi laskettava kauppatietorekisterin ydintoimintojen tuottaman liikevaihdon perusteella. Kauppatietorekisteriltä kannettavien valvontamaksujen olisi oltava oikeassa suhteessa kyseisen kauppatietorekisterin toimintaan, kun sitä verrataan kaikkien rekisteröityjen ja valvottavien kauppatietorekisterien kokonaistoimintaan tietyllä tilikaudella. On kuitenkin tarpeen vahvistaa valvonnan vähimmäismaksu, koska kauppatietorekisterien valvonnasta aiheutuu joitakin kiinteitä hallintokustannuksia.

(8) Koska kauppatietorekisterin toiminnasta ei ole saatavissa kovin paljon tietoja sinä vuonna, jona kauppatietorekisteri rekisteröidään, ensimmäinen vuotuinen valvontamaksu olisi laskettava rekisteröintimaksun ja niiden valvontatoimien perusteella, jotka arvopaperimarkkinaviranomaisen on toteutettava valvoakseen kauppatietorekisteriä kyseisenä vuonna.

(9) Koska kauppatietorekisterit ovat suhteellisen uusia yhteisöjä, jotka tarjoavat uusia säänneltyjä finanssipalveluja, niiden liikevaihdosta ei ole vielä luotettavaa käsitystä. Kauppatietorekisterien liikevaihtoa arvioitaessa olisi joka tapauksessa otettava huomioon useita indikaattoreita, erityisesti kauppatietorekisterien pääasialliset tuotot, jotka saadaan johdannaisia koskevien tietojen keskitetystä keruusta ja ylläpidosta mutta johon ei lasketa mukaan oheispalveluista saatavia tuottoja, sekä ilmoitettujen kauppojen määrä tietyllä kaudella ja avointen kauppojen määrä kunkin kauden lopussa. Kauppatietorekisterin ensimmäisenä toimintavuotena valvontamaksun olisi vastattava niitä valvontatoimia, jotka arvopaperimarkkinaviranomainen toteuttaa valvoakseen kauppatietorekisteriä rekisteröintipäivästä vuoden loppuun saakka, ja sen olisi perustuttava rekisteröintimaksuihin, jotka määritetään ennakoidun kokonaisliikevaihdon pohjalta.

(10) Vuonna 2013 rekisteröidyt kauppatietorekisterit eivät ryhdy tarjoamaan raportointipalveluja ennen vuoden 2013 loppua, ja niiden toiminta vuonna 2013 on todennäköisesti lähes olematonta. Sen vuoksi niiden vuotuinen valvontamaksu vuonna 2014 olisi laskettava sen perusteella, mikä on niiden sovellettava liikevaihto vuoden 2014 alkupuoliskolla.

(11) Koska kauppatietorekisteriala on vasta syntyvaiheessa ja koska muutokset ovat mahdollisia tulevaisuudessa, kauppatietorekisterien liikevaihdon laskentamenetelmää olisi tarkistettava tarpeen mukaan. Komission olisi arvioitava neljän vuoden kuluessa tämän asetuksen voimaantulosta, onko tässä asetuksessa säädetty liikevaihdon laskentamenetelmä asianmukainen.

(12) Olisi annettava säännöt maksuista, jotka kannetaan sellaisilta kolmansien maiden kauppatietorekistereiltä, jotka hakevat tunnustamista unionissa asiaa koskevien asetuksen (EU) N:o 648/2012 säännösten nojalla, jotta voitaisiin kattaa tällaisten kauppatietorekistereiden tunnustamisesta ja vuotuisesta valvonnasta aiheutuvat hallintokustannukset. Tältä osin arvopaperimarkkinaviranomaisen kustannukset perustuvat menoihin, jotka liittyvät mainitun asetuksen 77 artiklan 2 kohdan mukaiseen kolmansien maiden kauppatietorekisterien tunnustamiseen, kyseisen asetuksen 75 artiklan 3 kohdan mukaiseen yhteistyöjärjestelyjen tekemiseen sen kolmannen maan toimivaltaisten viranomaisten kanssa, jossa tunnustamista hakeva kauppatietorekisteri on rekisteröity, sekä tunnustettujen kauppatietorekisterien valvontaan. Yhteistyöjärjestelyjen tekemiseen liittyvät kustannukset jaetaan samasta kolmannesta maasta olevien tunnustettujen kauppatietorekisterien kesken.

(13) Tunnustettuja kolmansien maiden kauppatietorekistereitä koskevat arvopaperimarkkinaviranomaisen valvontatehtävät liittyvät pääasiassa yhteistyöjärjestelyjen täytäntöönpanoon, johon kuuluu myös tehokas tietojenvaihto asianomaisten viranomaisten välillä. Näiden tehtävien hoitamisesta aiheutuvat kustannukset olisi katettava tunnustetuilta kauppatietorekistereiltä kannettavilla valvontamaksuilla. Koska nämä kustannukset ovat huomattavasti pienempiä kuin kustannukset, joita arvopaperimarkkinaviranomaiselle aiheutuu unionissa rekisteröityjen kauppatietorekisterien suorasta valvonnasta, tunnustetuilta kauppatietorekistereiltä kannettavien valvontamaksujen olisi oltava huomattavasti pienempiä kuin valvonnan vähimmäismaksu, joka kannetaan arvopaperimarkkinaviranomaisen suoraan valvomilta rekisteröidyiltä kauppatietorekistereiltä.

(14) Mahdollisen tulevan kehityksen vuoksi on asianmukaista, että sovellettavan liikevaihdon laskentamenetelmä sekä rekisteröinti-, tunnustamis- ja valvontamaksujen taso tarkistetaan ja saatetaan ajan tasalle tarpeen mukaan.

(15) Kansallisille toimivaltaisille viranomaisille aiheutuu kustannuksia niiden asetuksen (EU) N:o 648/2012 mukaisesti suorittamasta työstä ja erityisesti mainitun asetuksen 74 artiklan mukaisesta tehtävien siirtämisestä. Myös nämä kustannukset olisi katettava arvopaperimarkkinaviranomaisen kantamilla maksuilla. Jotta vältyttäisiin siltä, että toimivaltaiset viranomaiset kärsivät tappiota tai saavat voittoa niille siirrettyjen tehtävien hoitamisesta tai arvopaperimarkkinaviranomaisen avustamisesta, arvopaperimarkkinaviranomaisen olisi korvattava ainoastaan kansallisille toimivaltaisille viranomaisille aiheutuneet todelliset kustannukset.

(16) Tämän asetuksen olisi muodostettava perusta arvopaperimarkkinaviranomaisen oikeudelle kantaa maksuja kauppatietorekistereiltä. Asetuksen olisi tultava voimaan kolmantena päivänä julkaisemisensa jälkeen, jotta tosiasiallista ja tehokasta valvonta- ja täytäntöönpanotoimintaa voitaisiin helpottaa välittömästi,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Kohde

Tässä asetuksessa vahvistetaan niitä maksuja koskevat säännöt, jotka Euroopan arvopaperimarkkinaviranomainen, jäljempänä ’arvopaperimarkkinaviranomainen’, kantaa kauppatietorekistereiltä niiden valvonnasta, rekisteröinnistä ja tunnustamisesta.

2 artikla

Valvontakustannusten kattaminen kokonaan

Kauppatietorekistereiltä kannettavilla maksuilla katetaan

a) kaikki kustannukset, jotka liittyvät arvopaperimarkkinaviranomaisen asetuksen (EU) N:o 648/2012 mukaisesti suorittamaan kauppatietorekisterien rekisteröintiin ja valvontaan, mukaan luettuina kauppatietorekisterien tunnustamisesta aiheutuvat kustannukset;

b) kaikki kustannukset, jotka aiheutuvat korvausten maksamisesta toimivaltaisille viranomaisille, jotka ovat suorittaneet asetuksen (EU) N:o 648/2012 mukaista työtä erityisesti asetuksen (EU) N:o 648/2012 74 artiklan mukaisen tehtävien siirtämisen johdosta.

3 artikla

Sovellettava liikevaihto

1. Tietyn tilikauden (n) sovellettava liikevaihto saadaan ottamalla yksi kolmasosa kustakin seuraavasta määrästä ja laskemalla nämä kolmannekset yhteen:

a) tuotot, jotka saadaan johdannaisia koskevien tietojen keskitettyyn keruuseen ja ylläpitoon liittyvistä kauppatietorekisterin ydintoiminnoista edellisen tilikauden (n – 1) tarkastetun tilinpäätöksen perusteella, jaettuna kokonaistuotoilla, jotka on saatu johdannaisia koskevien tietojen keskitettyyn keruuseen ja ylläpitoon liittyvistä kaikkien kauppatietorekisterien ydintoiminnoista edellisellä tilikaudella (n – 1);

b) kauppatietorekisterille edellisellä tilikaudella (n – 1) ilmoitettujen kauppojen määrä jaettuna kaikille rekisteröidyille kauppatietorekistereille edellisellä tilikaudella (n – 1) ilmoitettujen kauppojen kokonaismäärällä;

c) kauppatietorekisterissä edellisen tilikauden (n – 1) 31 päivänä joulukuuta olleiden rekisteröityjen avointen kauppojen määrä jaettuna kaikissa rekisteröidyissä kauppatietorekistereissä edellisen tilikauden (n – 1) 31 päivänä joulukuuta olleiden rekisteröityjen avointen kauppojen kokonaismäärällä.

Ensimmäisessä alakohdassa tarkoitettu tietyn kauppatietorekisterin sovellettava liikevaihto (”KRi” jäljempänä olevassa kaavassa) lasketaan seuraavasti:

2. Jos kauppatietorekisteri ei ole ollut toiminnassa koko tilikautta (n – 1), sovellettava liikevaihto arvioidaan 1 kohdassa säädetyn kaavan mukaisesti ekstrapoloimalla kauppatietorekisterin ja kunkin 1 kohdan a, b ja c alakohdassa tarkoitetun komponentin osalta koko tilikaudelle (n – 1) arvot, jotka on laskettu niin monelta kuukaudelta kuin kauppatietorekisteri on ollut toiminnassa tilikaudella (n – 1).

4 artikla

Maksujen mukauttaminen

1. Kauppatietorekistereiltä kannettavat maksut olisi vahvistettava sellaiselle tasolle, jolla vältetään huomattava vajeen tai ylijäämän kertyminen.

Jos huomattavaa ylijäämää tai vajetta esiintyy toistuvasti, komissio tarkistaa maksujen tasoa.

2. Jos kauppatietorekistereiltä tilikaudella (n) kannetut maksut eivät riitä kattamaan kokonaan kauppatietorekisterien rekisteröinnistä, valvonnasta ja tunnustamisesta arvopaperimarkkinaviranomaiselle aiheutuvia menoja, arvopaperimarkkinaviranomainen korottaa tilikaudella (n + 1) tarvittavalla määrällä niiltä kauppatietorekistereiltä kannettavia maksuja, joiden rekisteröinti on ollut voimassa koko tilikauden (n) ja on edelleen voimassa tilikaudella (n + 1).

3. Edellä olevan 2 kohdan mukainen maksujen mukautus, joka tehdään vajeiden kattamiseksi, lasketaan kutakin kauppatietorekisteriä varten suhteessa sen sovellettavaan liikevaihtoon tilikaudella (n).

II LUKU

MAKSUT

5 artikla

Maksutyypit

1. Unioniin sijoittautuneilta kauppatietorekistereiltä, jotka hakevat rekisteröintiä asetuksen (EU) N:o 648/2012 55 artiklan 1 kohdan mukaisesti, kannetaan seuraavat maksut:

a) 6 artiklan mukaiset rekisteröintimaksut;

b) 7 artiklan mukaiset vuotuiset valvontamaksut.

2. Kolmansiin maihin sijoittautuneilta kauppatietorekistereiltä, jotka hakevat tunnustamista asetuksen (EU) N:o 648/2012 77 artiklan 1 kohdan mukaisesti, kannetaan seuraavat maksut:

a) 8 artiklan 1 kohdan mukaiset tunnustamismaksut;

b) 8 artiklan 2 kohdan mukaiset, tunnustetuilta kauppatietorekistereiltä kannettavat vuotuiset valvontamaksut.

6 artikla

Rekisteröintimaksu

1. Rekisteröintimaksu, joka kunkin rekisteröintiä hakevan kauppatietorekisterin on maksettava, lasketaan hakemuksen arviointiin ja tarkasteluun tarvittavien valvontatoimien perusteella sekä kauppatietorekisterin ennakoidun kokonaisliikevaihdon perusteella 2–6 kohdan mukaisesti.

2. Rekisteröintimaksua laskettaessa otetaan huomioon seuraavat toiminnot:

a) kauppatietorekisterin tarjoamat oheispalvelut, kuten kauppojen vahvistaminen, kauppojen täsmäytys, luottovastuutapahtumapalvelu tai salkkujen täsmäytys- tai tiivistämispalvelut;

b) kauppatietorekisterin tarjoamat vähintään kolme johdannaislajia käsittävät rekisteripalvelut.

3. Sovellettaessa 2 kohtaa kauppatietorekisterin katsotaan tarjoavan oheispalveluja seuraavissa tapauksissa:

a) kun se tarjoaa oheispalveluja suoraan;

b) kun kauppatietorekisterin kanssa samaan konserniin kuuluva yhteisö tarjoaa oheispalveluja suoraan;

c) kun oheispalveluja tarjoaa yhteisö, jonka kanssa kauppatietorekisteri on tehnyt sopimuksen kaupankäyntiketjun, kaupan jälkeisen toiminnan ketjun tai liiketoiminnan muun osa-alueen yhteydessä.

4. Kauppatietorekisterillä, joka ei harjoita kumpaakaan 2 kohdassa tarkoitettua toimintaa, katsotaan olevan pieni ennakoitu kokonaisliikevaihto, ja sen on maksettava 45 000 euron suuruinen rekisteröintimaksu.

5. Kauppatietorekisterillä, joka harjoittaa jompaakumpaa 2 kohdassa tarkoitetuista toiminnoista, katsotaan olevan keskisuuri ennakoitu kokonaisliikevaihto, ja sen on maksettava 65 000 euron suuruinen rekisteröintimaksu.

6. Kauppatietorekisterillä, joka harjoittaa molempia 2 kohdassa tarkoitettuja toimintoja, katsotaan olevan suuri ennakoitu kokonaisliikevaihto, ja sen on maksettava 100 000 euron suuruinen rekisteröintimaksu.

7. Jos palvelujen tarjonnassa tapahtuu olennainen muutos, jonka seurauksena kauppatietorekisteri on 4, 5 ja 6 kohdan mukaan velvollinen maksamaan suuremman rekisteröintimaksun kuin alun perin maksetun rekisteröintimaksun, kauppatietorekisteriltä veloitetaan alun perin maksetun rekisteröintimaksun ja olennaisesta muutoksesta johtuvan suuremman sovellettavan rekisteröintimaksun välinen erotus.

7 artikla

Rekisteröidyn kauppatietorekisterin vuotuinen valvontamaksu

1. Rekisteröidyltä kauppatietorekisteriltä kannetaan vuotuinen valvontamaksu.

2. Tietyn tilikauden (n) vuotuisten valvontamaksujen kokonaismäärä lasketaan seuraavasti:

a) tietyn tilikauden (n) vuotuisten valvontamaksujen kokonaismäärän perustana on arvio kauppatietorekisterien valvontaan liittyvistä menoista, sellaisena kuin kyseinen arvio on laadittu ja hyväksytty asetuksen (EU) N:o 1095/2010 63 artiklan mukaisesti ja sisällytetty kyseiseksi vuodeksi tehtyyn arvopaperimarkkinaviranomaisen talousarvioon;

b) tietyn tilikauden (n) vuotuisten valvontamaksujen kokonaismäärä lasketaan vähentämällä a alakohdan mukaisesta menoarviosta seuraavat komponentit: i) kauppatietorekisterien tietyllä tilikaudella (n) 6 artiklan mukaisesti maksamien rekisteröintimaksujen kokonaismäärä ja ylimääräiset rekisteröintimaksut, jotka jo rekisteröityjen kauppatietorekisterien on maksettava tietyllä tilikaudella (n), jos tapahtuu 6 artiklan 7 kohdan mukainen olennainen muutos, joka vaikuttaa kyseisten kauppatietorekisterien rekisteröintiin; ii) kolmansien maiden kauppatietorekisterien kyseisellä tilikaudella (n) 8 artiklan mukaisesti maksamien rekisteröintimaksujen kokonaismäärä; iii) ensimmäiset valvontamaksut, jotka kauppatietorekisterien on 4 kohdan mukaan maksettava tietyllä tilikaudella (n);

c) rekisteröidyn kauppatietorekisterin on maksettava vuotuinen valvontamaksu, joka saadaan jakamalla b alakohdan mukaisesti laskettu vuotuisten valvontamaksujen kokonaismäärä kaikkien tilikaudella (n – 1) rekisteröityjen kauppatietorekisterien kesken ja kertomalla tämä kyseisen kauppatietorekisterin osuudella, joka saadaan jakamalla kauppatietorekisterin sovellettava liikevaihto kaikkien rekisteröityjen kauppatietorekisterien sovellettavan liikevaihdon kokonaismäärällä 3 artiklan 1 kohdan mukaisesti laskettuina, ja mukauttamalla näin saatu maksu 4 artiklan 2 ja 3 kohdan mukaisesti.

3. Vuotuinen valvontamaksu, joka kauppatietorekisterin on maksettava, ei saa koskaan olla alle 30 000 euroa.

4. Poiketen siitä, mitä 2 ja 3 kohdassa säädetään, rekisteröidyn kauppatietorekisterin on rekisteröintivuotenaan maksettava ensimmäinen valvontamaksu, joka on pienempi seuraavista maksuista:

a) 6 artiklan mukainen rekisteröintimaksu;

b) 6 artiklan mukainen rekisteröintimaksu kerrottuna osuudella, joka saadaan jakamalla kauppatietorekisterien rekisteröintipäivästä vuoden loppuun saakka jäljellä olevien työpäivien määrä 60 työpäivällä.

Tämä laskenta suoritetaan seuraavan kaavan mukaisesti:

8 artikla

Kolmannen maan kauppatietorekisterin tunnustamismaksu

1. Tunnustamista hakevan kauppatietorekisterin on maksettava hakemusmaksu, joka saadaan laskemalla yhteen seuraavat komponentit:

a) 20 000 euroa;

b) määrä, joka saadaan jakamalla 35 000 euroa niiden samasta kolmannesta maasta olevien kauppatietorekistereiden kokonaismäärällä, jotka arvopaperimarkkinaviranomainen on jo tunnustanut tai jotka ovat hakeneet tunnustamista mutta eivät ole vielä sitä saaneet.

2. Asetuksen (EU) N:o 648/2012 77 artiklan 1 kohdan mukaisesti tunnustetun kauppatietorekisterin on maksettava 5 000 euron suuruinen vuotuinen valvontamaksu.

III LUKU

MAKSAMIS- JA KORVAAMISSÄÄNNÖKSET

9 artikla

Yleiset maksutavat

1. Kaikki maksut on suoritettava euroina. Ne on suoritettava 10, 11 ja 12 artiklan mukaisesti.

2. Kaikista myöhästyneistä maksuista määrätään viivästyskorko, joka on 0,1 prosenttia maksettavasta määrästä päivää kohden.

10 artikla

Rekisteröintimaksujen maksaminen

1. Edellä olevassa 6 artiklassa tarkoitettu maksu on maksettava kokonaan sinä ajankohtana, jona kauppatietorekisteri hakee rekisteröintiä.

2. Rekisteröintimaksuja ei palauteta, jos kauppatietorekisteri peruuttaa rekisteröintihakemuksensa ennen kuin arvopaperimarkkinaviranomainen antaa perustellun päätöksen rekisteröinnistä tai rekisteröinnin epäämisestä, tai jos rekisteröintihakemus hylätään.

11 artikla

Vuotuisten valvontamaksujen maksaminen

1. Edellä olevassa 7 artiklassa tarkoitettu tietyn tilikauden vuotuinen valvontamaksu on maksettava kahdessa maksuerässä.

Ensimmäinen maksuerä, joka on kaksi kolmasosaa arvioidusta vuotuisesta valvontamaksusta, on maksettava kyseisen tilikauden 28 päivänä helmikuuta. Jos 3 artiklan mukaisesti laskettu sovellettava liikevaihto ei ole tällöin vielä tiedossa, liikevaihto lasketaan tuoreimman tiedossa olevan, 3 artiklan mukaisen sovellettavan liikevaihdon perusteella.

Toinen maksuerä on maksettava 31 päivänä elokuuta. Toisen maksuerän määrä on 7 artiklan mukaisesti laskettu vuotuinen valvontamaksu, josta on vähennetty ensimmäinen maksuerä.

2. Arvopaperimarkkinaviranomainen lähettää kauppatietorekistereille maksueriä varten laskut vähintään 30 päivää ennen kyseisen erän maksupäivää.

12 artikla

Tunnustamismaksujen maksaminen

1. Edellä olevassa 8 artiklan 1 kohdassa tarkoitettu tunnustamismaksu on maksettava kokonaan sinä ajankohtana, jona kauppatietorekisteri hakee tunnustamista. Sitä ei makseta takaisin.

2. Arvopaperimarkkinaviranomainen laskee 8 artiklan 1 kohdan b alakohdassa tarkoitetun määrän uudelleen aina, kun tehdään uusi kolmannen maan kauppatietorekisterin tunnustamista koskeva hakemus.

Arvopaperimarkkinaviranomainen maksaa samasta kolmannesta maasta oleville, jo tunnustetuille kauppatietorekistereille 8 artiklan 1 kohdan b alakohdan mukaisesti kannetun määrän ja uudelleenlaskennan tuloksena saadun määrän välisen erotuksen jakamalla sen tasaisesti niiden kesken. Erotus maksetaan takaisin joko suoraan tai pienentämällä seuraavana vuonna kannettavia maksuja.

3. Tunnustetun kauppatietorekisterin vuotuinen valvontamaksu on maksettava kunkin tilikauden helmikuun loppuun mennessä. Arvopaperimarkkinaviranomainen lähettää tunnustetulle kauppatietorekisterille maksua varten laskun vähintään 30 päivää ennen kyseistä päivämäärää.

13 artikla

Korvausten maksaminen toimivaltaisille viranomaisille

1. Ainoastaan arvopaperimarkkinaviranomainen saa kantaa kauppatietorekistereiltä maksuja niiden rekisteröinnistä, valvonnasta ja tunnustamisesta.

2. Arvopaperimarkkinaviranomainen korvaa toimivaltaiselle viranomaiselle todelliset kustannukset, jotka ovat aiheutuneet asetuksen (EU) N:o 648/2012 mukaisten tehtävien suorittamisesta ja erityisesti mainitun asetuksen 74 artiklan mukaisesta tehtävien siirtämisestä.

IV LUKU

SIIRTYMÄ- JA LOPPUSÄÄNNÖKSET

14 artikla

Vuoden 2013 maksut

1. Kauppatietorekisterien, jotka hakevat rekisteröintiä vuonna 2013, on maksettava 6 artiklassa tarkoitettu rekisteröintimaksu kokonaan 30 päivän kuluttua tämän asetuksen voimaantulosta tai rekisteröintihakemuksen jättöpäivänä sen mukaan, kumpi ajankohta on myöhäisempi.

2. Vuonna 2013 rekisteröityjen kauppatietorekisterien on maksettava 7 artiklan 4 kohdan mukaisesti laskettu ensimmäinen vuotuinen valvontamaksu vuodelta 2013 kokonaan 60 päivän kuluttua tämän asetuksen voimaantulopäivästä tai 30 päivän kuluttua rekisteröintipäätöksen tekopäivästä sen mukaan, kumpi ajankohta on myöhäisempi.

3. Kolmansien maiden kauppatietorekisterien, jotka hakevat rekisteröintiä vuonna 2013, on maksettava 8 artiklan 1 kohdassa tarkoitettu rekisteröintimaksu kokonaan 30 päivän kuluttua tämän asetuksen voimaantulosta tai hakemuksen jättöpäivänä sen mukaan, kumpi ajankohta on myöhäisempi.

4. Vuonna 2013 tunnustettujen kolmansien maiden kauppatietorekisterien on maksettava 8 artiklan 3 kohdan mukaisesti laskettu vuotuinen valvontamaksu vuodelta 2013 kokonaan 60 päivän kuluttua tämän asetuksen voimaantulopäivästä tai 30 päivän kuluttua tunnustamispäätöksen tekopäivästä sen mukaan, kumpi ajankohta on myöhäisempi.

15 artikla

Vuonna 2013 rekisteröityjen kauppatietorekisterien vuotuinen valvontamaksu vuonna 2014

1. Vuonna 2013 rekisteröidyiltä kauppatietorekistereiltä kannetaan 7 artiklan mukaisesti laskettu vuotuinen valvontamaksu vuonna 2014 tämän artiklan 2 kohdan mukaisesti sen perusteella, mikä on niiden sovellettava liikevaihto 1 päivän tammikuuta 2014 ja 30 päivän kesäkuuta 2014 välisenä aikana.

2. Laskettaessa 7 artiklan mukaisesti vuoden 2014 valvontamaksua vuonna 2013 rekisteröityä kauppatietorekisteriä varten, kauppatietorekisterin sovellettava liikevaihto saadaan ottamalla yksi kolmasosa kustakin seuraavasta määrästä ja laskemalla nämä kolmannekset yhteen:

a) tuotot, jotka saadaan johdannaisia koskevien tietojen keskitettyyn keruuseen ja ylläpitoon liittyvistä kauppatietorekisterin ydintoiminnoista 1 päivän tammikuuta 2014 ja 30 päivän kesäkuuta 2014 välisenä aikana, jaettuina kokonaistuotoilla, jotka saadaan johdannaisia koskevien tietojen keskitettyyn keruuseen ja ylläpitoon liittyvistä kaikkien kauppatietorekistereiden ydintoiminnoista saman ajanjakson aikana;

b) kauppatietorekisterille 1 päivän tammikuuta 2014 ja 30 päivän kesäkuuta 2014 välisenä aikana ilmoitettavien kauppojen määrä jaettuna kaikille rekisteröidyille kauppatietorekistereille saman ajanjakson aikana ilmoitettavien kauppojen kokonaismäärällä;

c) kauppatietorekisterissä olevien rekisteröityjen avointen kauppojen määrä 30 päivänä kesäkuuta 2014 jaettuna kaikissa rekisteröidyissä kauppatietorekistereissä 30 päivänä kesäkuuta 2014 olevien rekisteröityjen avointen kauppojen kokonaismäärällä.

3. Vuonna 2013 rekisteröidyiltä kauppatietorekistereiltä vuonna 2014 kannettava vuotuinen valvontamaksu on maksettava kahdessa maksuerässä.

Ensimmäinen erä on maksettava 28 päivänä helmikuuta 2014, ja sen on vastattava kauppatietorekisterin vuonna 2013 6 artiklan mukaisesti maksamaa rekisteröintimaksua.

Toinen maksuerä on maksettava 31 päivänä elokuuta 2014. Toisen maksuerän määrä on 1 ja 2 kohdan mukaisesti laskettu vuotuinen valvontamaksu, josta on vähennetty ensimmäinen maksuerä.

Jos kauppatietorekisterin ensimmäisessä maksuerässä maksama määrä on suurempi kuin 1 ja 2 kohdan mukaisesti laskettu vuotuinen valvontamaksu, arvopaperimarkkinaviranomainen maksaa kauppatietorekisterille takaisin ensimmäisessä erässä maksetun määrän ja 1 ja 2 kohdan mukaisesti lasketun vuotuisen valvontamaksun välisen erotuksen.

4. Arvopaperimarkkinaviranomainen lähettää vuonna 2013 rekisteröidyille kauppatietorekistereille vuonna 2014 maksettavan vuotuisen valvontamaksun maksueriä varten laskut vähintään 30 päivää ennen kunkin erän maksupäivää.

5. Kun vuoden 2014 tarkastetut tilinpäätökset tulevat saataville, vuonna 2013 rekisteröityjen kauppatietorekisterien on ilmoitettava arvopaperimarkkinaviranomaiselle 2 kohdan a, b tai c alakohdassa tarkoitettujen, 2 artiklan mukaisessa sovellettavan liikevaihdon laskennassa käytettävien indikaattoreiden muutoksista, jotka johtuvat lopullisten tietojen ja laskennassa käytettyjen alustavien tietojen välisestä erosta.

Kauppatietorekistereiltä veloitetaan vuodelta 2014 tosiasiallisesti maksetun vuotuisen valvontamaksun ja vuodelta 2014 maksettavan vuotuisen valvontamaksun välinen erotus, joka johtuu 2 kohdan a, b tai c alakohdassa tarkoitettujen, 2 artiklan mukaisessa sovellettavan liikevaihdon laskennassa käytettävien indikaattoreiden muutoksista.

Arvopaperimarkkinaviranomainen lähettää kauppatietorekistereille vähintään 30 päivää ennen kyseistä maksupäivää laskut sellaisia lisämaksuja varten, jotka johtuvat 2 kohdan a, b tai c alakohdassa tarkoitettujen, 2 artiklan mukaisessa sovellettavan liikevaihdon laskennassa käytettävien indikaattoreiden muutoksista.

16 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä heinäkuuta 2013. Komission puolesta Puheenjohtaja José Manuel BARROSO

(1) EUVL L 201, 27.7.2012, s. 1.

(2) EUVL L 331, 15.12.2010, s. 84.